ทำไม คนอินเดีย ถึงเก่ง คณิตศาสตร์ และคอมพิวเตอร์
ทำไมคนอินเดียถึงเก่งคณิตศาสตร์ และคอมพิวเตอร์  ลงทุนแมนจะเล่าให้ฟัง
2 ธ.ค. 2565

ทำไม คนอินเดีย ถึงเก่ง คณิตศาสตร์ และคอมพิวเตอร์ /โดย ลงทุนแมน
หากพูดถึงความเก่งของคนอินเดีย ที่ได้รับการยอมรับไปทั่วโลก
หลายคนน่าจะนึกถึง ความสามารถด้านคณิตศาสตร์ และคอมพิวเตอร์
สิ่งหนึ่งที่น่าจะเป็นข้อพิสูจน์ได้เป็นอย่างดี ก็คือ ซีอีโอของบริษัทเทคโนโลยีระดับโลกหลายแห่ง ก็มีเชื้อสายอินเดีย อย่างเช่น
- Sundar Pichai ซีอีโอของ Google
- Satya Nadella ซีอีโอของ Microsoft
- Shantanu Narayen ซีอีโอของ Adobe
แล้วเราเคยสงสัยไหมว่า ทำไมคนอินเดียถึงเก่งคณิตศาสตร์ และคอมพิวเตอร์ 
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
อินเดียมีหลักสูตรคณิตศาสตร์ ที่สอนกันมาตั้งแต่สมัยโบราณ มีชื่อว่าวิชา “เวทคณิต”
โดยเวทคณิตยังสามารถนำไปใช้ได้กับพีชคณิต และเลขคณิต ในระดับประถมศึกษาถึงมัธยมศึกษา เพื่อให้ได้คำตอบที่ถูกต้อง แถมยังเร็วยิ่งขึ้นได้อีกด้วย
ซึ่งหลักและวิธีการคิดของเวทคณิต จะมีความเป็นเหตุเป็นผล มีความเป็นระบบ สามารถนำไปประยุกต์ใช้กับวิชาอื่น ๆ ได้
โดยมีการกล่าวกันไว้ว่า ถ้าเรียนเวทคณิต วันละ 2 ชั่วโมง เป็นเวลา 11 เดือน เท่ากับเรียนคณิตศาสตร์ เป็นเวลา 12 ปี เลยทีเดียว
อีกประเด็นคือ อินเดียนั้นเป็นประเทศที่มีประวัติศาสตร์มาอย่างยาวนาน
โดยเฉพาะการเป็นแหล่งกำเนิดของหลายศาสนา ซึ่งการที่ศาสนาจะกลายเป็นที่ยอมรับ จะต้องมีหลักคำสอนที่สามารถพิสูจน์ได้ รวมทั้งมีเหตุผลรองรับ
พอเป็นแบบนี้ ก็ทำให้คนอินเดียส่วนใหญ่ จึงมีนิสัย ชอบค้นหาคำตอบ ชอบการวิเคราะห์
อันเป็นรากฐานสำคัญ ในการเรียนคณิตศาสตร์ นั่นเอง
รวมไปถึง อินเดียยังเป็นชาติที่มีการทำการค้ากับต่างประเทศมาอย่างยาวนาน ไม่ว่าจะเป็นพ่อค้ามุสลิมจากตะวันออกกลาง จักรวรรดิอาหรับ และชาวยุโรป
 
ส่งผลให้คนอินเดีย มีความคุ้นเคยกับตัวเลข ตั้งแต่สมัยบรรพบุรุษ อีกด้วย
ซึ่งนอกจากความสามารถด้านคณิตศาสตร์แล้ว 
อีกหนึ่งความสามารถที่ได้รับการต่อยอดต่อมา ก็คือ ความสามารถด้านไอที
โดยพัฒนาการด้านความรู้ทางไอทีของอินเดีย เกิดขึ้นราว ๆ กลางทศวรรษ 1980 ซึ่งเป็นช่วงเวลาที่รัฐบาลอินเดียในขณะนั้น มีนโยบายการฝึกอบรม พัฒนา และส่งออกซอฟต์แวร์คอมพิวเตอร์
แต่ด้วยความที่อินเดียยังไม่มีความพร้อม ทั้งองค์ความรู้และบุคลากร จึงได้มีการเปิดประเทศ เพื่อให้ต่างชาติเข้ามาลงทุนในอุตสาหกรรมไอทีแทน
ซึ่งทางอินเดียได้รับการถ่ายทอดความรู้ด้านเทคโนโลยี จากบริษัทข้ามชาติด้านไอที
โดยเฉพาะบริษัทสัญชาติอเมริกัน ที่ช่วยให้อุตสาหกรรมไอที กลายมาเป็นส่วนสำคัญในการขับเคลื่อนเศรษฐกิจของประเทศอินเดีย
สะท้อนจาก มูลค่าของอุตสาหกรรมไอทีของอินเดีย ที่มีสัดส่วนเพิ่มขึ้นจาก 1.2% ต่อ GDP ในปี 1998 มาเป็น 10% ต่อ GDP ในปี 2019
รู้ไหมว่า ปี 2021 มูลค่าของอุตสาหกรรมไอทีของอินเดีย มีมูลค่าสูงกว่า 8.4 ล้านล้านบาท 
ส่งผลให้อินเดียถูกเรียกขานว่าเป็น “Silicon Valley of Asia” เลยทีเดียว
ส่งผลมายังในปัจจุบัน พ่อแม่ชาวอินเดียหลายคน มักส่งลูก ๆ ไปเรียนการเขียนโคด และภาษาโปรแกรม อีกด้วย
ซึ่งเรื่องราวทั้งหมดนี้ สิ่งที่น่าจะเป็นข้อพิสูจน์ได้เป็นอย่างดี ก็คือ เรามักจะเห็นชาวอินเดียจำนวนมาก ทำงานเป็นนักวิทยาศาสตร์ หรือวิศวกร ในองค์กรชั้นนำระดับโลกมากมาย
รวมไปถึง ผู้บริหารสูงสุดของบริษัทเทคโนโลยีระดับโลกหลายแห่ง ยังมีเชื้อสายอินเดียอีกด้วย เช่น
- Sundar Pichai ซีอีโอของ Google
- Satya Nadella ซีอีโอของ Microsoft
- Shantanu Narayen ซีอีโอของ Adobe
ด้วยประชากรจำนวนมากของอินเดีย และการศึกษาที่มีคุณภาพดีขึ้น ก็เชื่อได้เลยว่าในอนาคต คนอินเดียก็จะใช้จุดเด่นด้านคณิตศาสตร์ และคอมพิวเตอร์ที่มี ทำให้พวกเขามีบทบาทมากขึ้นไปอีก ในวงการเทคโนโลยีระดับโลก..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-